Američka himna u izvedbi Christine Aguilere nije zadovoljila publiku 'TwitterBowla'
Problem je u tome što svatko želi biti 'originalan' - pišu američki dnevnici nakon Superbowla u kojem su pobijedili Green Bay Packersi
No, piše kritičar Entertainment Weekly-ja, treba priznati – Christina Aguilera ima snažan glas i dominantnu pojavu i njezina je izvedba himne rasplakala čak i neke od nogometaša koji su pod velikom tremom očekivali nastup u Superbowlu. Sinoć se u Dallasu u Teksasu igrao Superbowl – finalna utakmica doigravanja NFL-a – profesionalne lige američkog nogometa, najgledaniji sportski događaj u Americi. U tom 45-tom po redu Superbowlu susrele su se momčadi Pittsbourgh Steelersa, najtrofejnije momčadi u povijesti i Green Bay Packersa, jedne od najstarijih momčadi u lizi i pobjednicima prva dva Superbowla, po čijem se legendarnom treneru Vinceu Lombardiju i zove pehar koji se dodjeljuje pobjednicima. U utakmici koja je bila neizvjesna skoro do samog kraja pobjedu su odnijeli Green Bay Packersi rezultatom 31-25. Mlada momčad Packersa priredila je iznenađenje unatoč brojnim ozljedama, prvenstveno zahvaljujući odličnoj igri quarterbacka Aarona Rodgersa i svojoj čvrstoj obrani. ****** Američki su listovi, kao i prethodnih godina u tančine pratili utakmicu, ali i sve što se događalo prije, za vrijeme, a i poslije nje. Najtiražniji američki dnevnik nazvao je sinoćnji Superbowl, finalnu utakmicu američkog profesionalnog nogometa, 'TwitterBowlom' – zbog toga što ju je, za cijelog njezinog trajanja, pratilo instant-tekstiranje milijunskog gledališta. Prva je na tepeti bila izvedba američke nacionalne himne, prije utakmice. Himnu je otpjevala Christina Aguilera, koja je nosila boje tima iz njezina rodnog grada, Pittsburgh Steelersa. Međutim, piše USA Today, nacija je putem twittera iskazala svoje nezadovoljstvo – kako se netko izrazio – 'iskasapljenom himnom'. Christina Aguilera je čak preskočila i neke od stihova, a druge je jednostavno kombinirala u spontano oblikovane – nepostojeće strofe. List pak hvali Leu Michelle iz televizijskog programa Glee, koja je prije Aguilere otpjevala skladbu America the Beautiful. Međutim, Lea Michelle bila je tek 'zagrijavanje' prije dolaska prave zvijezde, Christine Aguilere. Entertainment Weekly ponavlja zamjerke koje se gotovo svake godine upućuju estradnim umjetnicima koji pred cijelom nacijom trebaju otpjevati himnu Star Spanngled Banner – svatko od njih želi biti 'originalan' i himna je na kraju gotovo neprepoznatljiva. No, piše kritičar Entertainment Weekly-ja, treba priznati – Christina Aguilera ima snažan glas i dominantnu pojavu i njezina je izvedba himne rasplakala čak i neke od nogometaša koji su pod velikom tremom očekivali nastup u Superbowlu.